《琴台》
宋代·宋京

君不见成都郭西有琴台，长卿遗迹埋黄埃。千年乃为狐兔窟，化作佛庙空崔嵬。

黄须老人犹记得，昔时荒破樵苏入。锄犁畏浅牛脚匀，古瓮耕开数逾十。

乃知昔人用意深，瓮下取声元为琴。人琴不见瓮已掘，唯有鸟雀来悲吟。

一朝风流随手尽，况复千年何所讯。安得雄辞吊汝魂，寂寞秋芜耿寒燐。

作者简介：宋京，字宏父，自号迂翁（《舆地纪胜》卷一五七），双流（今属四川）人。徽宗崇宁五年（一一○六）进士（清光绪《双流县志》下卷《选举》）。曾任户部员外郎，后以太尉府少卿出知邠州（《竹隐畸士集》卷三《送宋宏甫出守邠州》诗自注）。今录诗十九首。